Diari Oficial de la Generalitat Valenciana


Sumari del DOGV 9945, del 26-09-2024 (2024/9425)

RESOLUCIÓ d’11 de juny de 2024, del director general d’Urbanisme, Paisatge i Avaluació Ambiental, per la qual es formula un informe d’impacte ambiental del projecte de sondeig de captació d’aigües subterrànies per a reg, parcel·la 3 del polígon 6, partida de la Bassa d’Amet, terme municipal d’Alcalà de Xivert. Expedient: (3306803) 146/2023/AIA.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9945

Data del DOGV
:   26-09-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/9425

CVE
:   BFRZ-Y-5283-9936

Data del document
:   11-06-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Alcalà de Xivert
    * impacte ambiental
    * impacte ambiental

«Informe d’impacte ambiental

Expedient: (3306803) 146/2023/AIA.

Títol: Sondeig de captació d’aigües subterrànies per a reg.

Promotor: Mandarina Clementina, SL.

Òrgan substantiu: Servici Territorial d’Indústria, Energia i Mines de Castelló.

Ref. òrgan substantiu: ASOSUB/2023/61/12.

Localització: parcel·la 3 del polígon 6, partida de la Bassa d’Amet, terme municipal d’Alcalà de Xivert (Castelló).

Antecedents i tramitació administrativa

Mandarina Clementina, SL, promou un projecte de captació d’aigües subterrànies en la parcel·la 3 del polígon 6 del terme municipal d’Alcalà de Xivert (Castelló) amb la finalitat d’atendre les necessitats de reg de diverses parcel·les de cítrics ubicades en els polígons 5 i 6 del mateix terme municipal.

Mitjançant un escrit firmat el 22 de setembre de 2023 pel cap de la Secció de Mines del Servici Territorial d’Indústria, Energia i Mines de Castelló, van tindre entrada en este òrgan ambiental el document ambiental i el seu projecte corresponent, a fi de ser sotmesos al procediment d’avaluació ambiental simplificada, de conformitat amb la Llei 21/2013, de 9 de desembre, i el Reial decret 445/2023, de 13 de juny.

El 24 de gener de 2024, l’òrgan substantiu remet a este òrgan ambiental un nou estudi d’impacte ambiental que amplia la informació arreplegada en l’estudi anterior.

El 12 d’abril de 2024, el Servici d’Avaluació d’Impacte Ambiental remet una consulta a l’Ajuntament d’Alcalà de Xivert perquè, d’acord amb les seues competències, informe sobre si el projecte pot causar impactes ambientals significatius, tenint en compte les mesures preventives i correctores previstes en la documentació ambiental presentada.

El 15 d’abril de 2024 es remet una consulta a la Confederació Hidrogràfica del Xúquer (CHX) perquè informe sobre si el projecte pot causar impactes ambientals significatius. Transcorregut el termini màxim de consulta establit en l’article 46 de la LEA, no s’ha rebut contestació.

Prèviament, el promotor va tramitar un projecte per a una captació d’aigües subterrànies en la parcel·la 12 del polígon 6 del terme municipal d’Alcalà de Xivert (ref. ASOSUB/2021/431), situada a aproximadament 127 m del punt de perforació projectat, que va ser avaluat favorablement, amb l’emissió del corresponent informe d’impacte ambiental (Exp. (2559113) 40/2022/AIA). El 20 de maig de 2024, el promotor informa que este sondeig no li va permetre obtindre l’aigua necessària per a cobrir les seues necessitats de reg, per la qual cosa, el 8 de setembre de 2023, sol·licita autorització per a una nova captació en la parcel·la 3 del polígon 6 del terme municipal d’Alcalà de Xivert.

El 23 de maig de 2024, es rep un informe de l’Ajuntament d’Alcalà de Xivert en el qual es comunica que la captació se situa en sòl no urbanitzable RC-1, i que en les seues proximitats no existeixen elements protegits. Així mateix, s’indica que la captació no causarà impactes ambientals significatius i que, per a la seua execució, s’haurà de sol·licitar la corresponent llicència d’obres i aportar, abans de la posada en funcionament, l’autorització de la CHX.

Vista la informació continguda en l’expedient, es considera que es disposa d’elements de juí suficients per a dur a terme l’avaluació d’impacte ambiental simplificada.

Criteris ambientals

Per a l’emissió d’este informe d’impacte ambiental, de conformitat amb l’article 47 de la Llei 21/2013, s’han tingut en compte els criteris de l’apartat a de l’annex III de la llei esmentada.

Característiques del projecte

La finalitat del projecte és l’execució d’un sondeig de captació d’aigües subterrànies en la parcel·la 3 del polígon 6, en la partida de la Bassa d’Amet del terme municipal d’Alcalà de Xivert (Castelló), que és propietat del promotor, per al reg de diverses parcel·les de cítrics situades en els polígons 5 i 6 del mateix terme municipal. L’àrea que es pretén regar té una superfície de 27,63 ha, i s’estima que les necessitats hídriques totals del conreu seran de 124.577 m³/any.

L’estratigrafia del punt on es pretén executar l’obra, segons la informació facilitada pel promotor, està composta per materials d’edat juràssica constituïts per una successió de dolomies i calcàries en bancs ben definits, de 0,2 a 1 m de grossària. Prèviament, s’haurà de travessar un paquet important de graves, conglomerats i argiles.

La columna litològica previsible dels materials a travessar en el desenrotllament del sondeig estarà formada per un metre de conglomerats amb un grau de cimentació variable, 20 metres d’argiles margoses i conglomerats, 40 metres de margocalcàries, 80 metres de calcàries, 80 metres de calcàries en alternança amb margocalcàries petrificades i 130 metres de calcàries.

El sondeig ha sigut projectat a rotopercussió amb martell en el fons i circulació directa amb aire comprimit i escumants, i tindrà una profunditat estimada de 400 m. El diàmetre de perforació serà de 360 mm fins als 20 metres de profunditat i de 320 mm a partir d’eixa profunditat.

Si el sondeig resulta positiu, es procedirà a l’intubació de tota la columna del sondeig amb una canonada d’acer galvanitzat de 320 mm de diàmetre i 6 mm de grossària fins als 20 m de profunditat i de 260 mm de diàmetre i 5 mm de grossària a partir d’eixa profunditat, i s’equiparà amb una electrobomba submergible d’acer inoxidable situada a 190 m de profunditat capaç de subministrar un cabal màxim instantani de 3 l/s.

Per a evitar l’entrada d’aigües superficials o qualsevol agent extern que poguera contaminar les aigües subterrànies, la canonada de revestiment sobreeixirà almenys 30 cm per damunt de la superfície del terreny i quedarà tapada mitjançant xapa metàl·lica soldada a esta. El cap del sondeig es protegirà mitjançant una arqueta de fàbrica de rajoles revestida amb morter de ciment.

Se cimentaran els deu primers metres de l’espai anular comprés entre la paret del sondeig i la canonada per a aïllar l’aqüífer de possibles contaminacions. També se cimentaran, segons el parer de la direcció de l’obra, tots els trams que siguen necessaris per a aconseguir l’estanquitat i els ancoratges que jutge oportuns o per a possibles tractaments i desenrotllaments. El tram situat entre els 140 i els 400 metres es reblirà amb graves de naturalesa silícia.

Abans de començar les obres es delimitaran i senyalitzaran convenientment l’emplaçament i els accessos per a l’entrada de maquinària i l’apilament de ferramentes i material, i es construirà una bassa per a la decantació dels llots i detritus que s’extraguen.

Una vegada conclosa la perforació del pou, es procedirà a la retirada d’apilaments, al rebliment o desmantellament de la bassa de llots i a la restauració del terreny afectat per l’execució de l’obra.

El termini d’execució previst per a la realització de les obres serà de set dies, a partir de la data de recepció de les autoritzacions necessàries atorgades pels organismes competents.

Ubicació del projecte

El projecte es localitza en la comarca del Baix Maestrat, partida de la Bassa d’Amet, en la parcel·la 3, polígon 6 (referència cadastral 51634J576464019739KC), del terme municipal d’Alcalà de Xivert (Castelló). Les coordenades UTM (fus 30, dàtum ETRS89) del sondeig són: X = 776.000, Y = 4.470.547, Z = 168.

Consultat el Visor Cartogràfic de la Generalitat, s’observa que l’emplaçament se situa en una zona classificada com a sòl no urbanitzable comú. L’obra se situa a menys de 500 m de terreny forestal, per la qual cosa es considera zona d’influència forestal, d’acord amb el que establix la Llei 3/1993, de 9 de desembre, forestal de la Comunitat Valenciana.

L’actuació no afecta espais naturals protegits, espais protegits de la Xarxa Natura 2000, vies pecuàries o forests d’utilitat pública. No existixen hàbitats d’interés comunitari en l’àmbit del projecte.

Atenent la classificació del Pla hidrològic 2022/2027 de la CHX, el sondeig captarà aigües de la massa d’aigua subterrània denominada Maestrat Oriental (codi de massa 080.192), considerada en bon estat quantitatiu, químic i global.

El punt de captació d’aigua previst es localitza a aproximadament 270 m d’un pou ja existent ubicat en la parcel·la 108 del polígon 4, amb referència cadastral 89290Z690227882202VK, del qual és titular el mateix promotor i per al qual disposa de la concessió corresponent de la CHX (clau 2015CP0066) per als mateixos usos que té el sondeig projectat.

El llit més pròxim al punt del sondeig correspon al barranc de la Basseta Blanca, que es localitza al sud-oest, a una distància de 650 m del pou previst.

No s’ha posat de manifest la presència en este emplaçament de béns culturals, restes arqueològiques ni altres elements del patrimoni cultural valencià.

Característiques de l’impacte potencial

Els principals impactes ambientals generats sobre el sòl en la fase d’execució del projecte es produiran a conseqüència dels moviments de terra necessaris per a dur a terme les obres de construcció de la bassa de llots i de perforació del sondeig. A més, el trànsit de la maquinària produirà un efecte de compactació dels horitzons superficials del sòl i pot produir la contaminació d’este, i en últim terme de l’aqüífer, per vessament accidental de residus perillosos (olis i lubrificants).

La pèrdua de sòl per la construcció de la bassa de detritus serà de dimensions reduïdes i puntual en el temps. Com que el sondeig s’ubica en una zona amb escassa vegetació forestal, no s’esperen efectes rellevants sobre esta. No obstant això, durant l’execució de les obres seran aplicables les mesures preventives establides per la normativa vigent en matèria de prevenció d’incendis forestals, en particular el Decret 91/2023, de 22 de juny, del Consell, pel qual s’aprova el Reglament de la Llei 3/1993, de 9 de desembre, forestal de la Comunitat Valenciana.

S’evitarà la ubicació del parc de maquinària, instal·lacions auxiliars i apilaments de materials en zones d’arbratge, matoll o pasturatge. Estes zones, així com les que resulten alterades pel trasbals de maquinària, seran descompactades mitjançant subsolatge i/o llaurada, i la posterior aportació i estesa de la terra vegetal que prèviament haurà sigut retirada i apilada.

L’ús de maquinària comportarà també l’emissió de gasos de combustió i partícules de pols i la generació de sorolls i vibracions, amb un efecte temporal curt i d’escassa rellevància ambiental. Per a evitar o mitigar estes afeccions sobre l’atmosfera i l’aire, es vigilarà que el manteniment de la maquinària siga l’adequat i que s’hagen realitzat les inspeccions tècniques previstes en la legislació sectorial. Així mateix, la perforadora anirà equipada amb un captador de pols. Finalment, per a evitar o mitigar la generació de pols, s’efectuaran regs periòdics amb aigua en els accessos i les zones de treball.

Al marge de l’aprofitament hídric, l’ús de recursos naturals resulta irrellevant en este tipus d’obres, així com la generació de residus, més enllà del detritus generat per la perforació i els seus additius (escumants), als quals s’afigen els materials procedents de l’excavació de la bassa de llots que, per la seua escassa magnitud, el caràcter terrigen i la naturalesa inerta, no constituiran, segons el projectista, un problema d’eliminació. La lixiviabilitat total, el contingut de contaminants que presenten i l’ecotoxicitat del lixiviat són poc significatius i, en particular, no hauran de suposar un risc per a la qualitat de les aigües superficials o subterrànies.

Durant les obres es generaran molèsties i afeccions a les espècies faunístiques presents en la zona, que provocaran el seu desplaçament temporal o canvis en els seus hàbits i conductes. No obstant això, estes afeccions són considerades de caràcter temporal i es produiran en horari diürn.

No s’han detectat ni es preveuen afeccions a béns culturals, restes arqueològiques o altres elements del patrimoni cultural valencià. S’adoptaran, no obstant això, les mesures preventives i de control i seguiment per a assegurar el normal desenrotllament de les obres, i en previsió que es produïra qualsevol troballa fortuïta o situació imprevista.

Segons el vigent Pla d’acció territorial sobre prevenció del risc d’inundació a la Comunitat Valenciana (PATRICOVA), l’emplaçament on es projecta realitzar la perforació no es troba afectat per risc d’inundació.

No s’ha plantejat en el document ambiental l’acumulació d’efectes negatius respecte a altres projectes. En tot cas, els possibles efectes hidrogeològics relatius a l’ús i el consum de recursos naturals (aigua) entren en les competències directes de l’organisme de conca.

El risc d’accidents queda regulat per les normes laborals i de seguretat minera, que són competència de l’òrgan substantiu; és poc probable que puguen arribar a tindre efectes ambientals de consideració.

De conformitat amb l’article 123 del Reial decret legislatiu 1/2001, de 20 de juliol, pel qual s’aprova el text refós de la Llei d’aigües, no pot iniciar-se la construcció d’una obra hidràulica que comporte la concessió de nous usos de l’aigua sense que prèviament s’obtinga o declare la corresponent concessió, autorització o reserva demanials.

Des de l’inici es duran a terme el control i la vigilància efectiva de l’execució de les mesures específiques de prevenció i correcció definides en el document ambiental, i la correcta adequació d’estes a situacions imprevistes que es puguen produir.

Conclusió

En relació amb els criteris de l’apartat a de l’annex III de la Llei 21/2013, de 9 de desembre, d’avaluació ambiental, es pot concloure que el projecte, en els termes previstos, no tindrà efectes adversos significatius sobre el medi ambient i no requerix una avaluació d’impacte ambiental ordinària.

Consideracions jurídiques

El projecte constituïx un supòsit d’avaluació d’impacte ambiental simplificada, d’acord amb l’article 7.2 de la Llei 21/2013, de 9 de desembre, d’avaluació ambiental, en concordança amb l’epígraf a.3r del grup 3 de l’annex II d’esta.

L’expedient ha seguit el tràmit d’avaluació d’impacte ambiental simplificada previst en la secció 2a, capítol 2, del títol II de la Llei 21/2013.

L’article 9.1 del Decret 147/2023, de 5 de setembre, del Consell, d’aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d’Urbanisme, Paisatge i Avaluació Ambiental la competència en avaluació ambiental estratègica i impacte ambiental, incloent-hi els sistemes indicadors i les avaluacions ambientals.

Per tot el que s’ha exposat, a proposta del Servici d’Avaluació d’Impacte Ambiental i amb el vistiplau del subdirector general d’Avaluació Ambiental i Paisatge, fent ús de les atribucions que tinc conferides,

RESOLC

*Primer*

Estimar que l’execució del projecte de sondeig de captació d’aigües subterrànies amb destinació al reg agrícola en la parcel·la 3, polígon 6, del terme municipal d’Alcalà de Xivert (Castelló), sense perjuí de la prèvia obtenció de les autoritzacions sectorials que li siguen aplicables, no tindrà efectes significatius sobre el medi ambient i no requerix una avaluació d’impacte ambiental ordinària. Tot això, sempre que s’ajuste a les previsions del projecte i del document ambiental i als termes d’este informe, en particular:

1r) No podran iniciar-se els treballs per a l’execució del sondeig mentres no s’haja obtingut de l’organisme de conca la prèvia concessió o autorització o s’haja obtingut la inscripció en el Registre d’aigües.

2n) La destinació prevista de l’aigua extreta és el reg de parcel·les agrícoles. Les actuacions de transformació a regadiu de terrenys, en funció de la superfície afectada, constituïxen un supòsit d’avaluació d’impacte ambiental de conformitat amb la legislació vigent, i no queden incloses en l’abast d’esta resolució.

3r) Es compliran les mesures preventives i correctores establides en el document ambiental, sempre que no siguen contradictòries amb les d’esta resolució. Es durà a terme la vigilància ambiental d’acord amb el pla de vigilància i seguiment ambiental inclòs en el document ambiental, adaptant-lo i ampliant-lo a les determinacions d’este condicionat, de manera que es concrete el seguiment efectiu de totes les mesures preventives i correctores plantejades i es definisquen el responsable, el mètode i la periodicitat dels controls i informes, així com el mètode i la forma per a la correcció de les desviacions produïdes.

4t) A fi de preservar la integritat de l’aqüífer i protegir les aigües subterrànies de l’entrada de contaminants tant en la construcció de la captació d’aigua com en el segellament i clausura del pou, s’hauran de complir les instruccions bàsiques de protecció establides en el reglament de domini públic hidràulic.

5t) El contractista haurà de construir al costat de la perforació una bassa d’evacuació de llots amb unes dimensions que li permeten albergar la totalitat dels detritus, llots i additius generats durant la perforació, tenint en compte l’esponjament que es produïx després de l’extracció del material perforat. La bassa serà buidada periòdicament per una empresa autoritzada per a la gestió de residus no perillosos.

6t) Si durant l’execució de les obres es trobaren restes paleontològiques, arqueològiques o etnogràfiques, el promotor estarà obligat a suspendre immediatament els treballs i a comunicar la troballa a la conselleria competent en matèria de cultura, que adoptarà sense dilació les mesures procedents en compliment de la Llei 4/1998, d’11 de juny, del patrimoni cultural valencià.

7m) S’haurà de preveure un seguiment adequat de l’obra a fi d’anar-ne completant la informació hidrogeològica i poder prendre sobre el terreny les decisions tècniques i de seguretat més adequades en cas d’incidències o imprevistos.

8u) No es duran a terme actuacions de proveïment de carburant o manteniment de maquinària que puguen contaminar el sòl o les aigües subterrànies. En el cas de vessaments accidentals d’olis o altres residus perillosos procedents dels vehicles o de la maquinària, s’arreplegaran el vessament i el sòl contaminat, que seran evacuats per un gestor autoritzat, i es procedirà a la revegetació.

9é) Durant el temps que dure l’assaig de bombament, i a fi de previndre processos erosius i evitar escolaments incontrolats, l’aigua extreta haurà de ser abocada a llits naturals, directament o a través d’un sistema d’evacuació que, mitjançant la laminació de cabals o dissipadors d’energia, resulte efectiu per a evitar l’erosió i possibles danys en infraestructures i propietats adjacents. Si estos es produïren, el promotor de l’obra haurà de reparar els desperfectes i, si és el cas, indemnitzar els afectats pels perjuís ocasionats.

10m) S’haurà de preveure que el sondeig quede habilitat i disponible per a futurs controls de piezometria i de mostreig de l’aigua subterrània, llevat que l’òrgan competent ho determine innecessari pel fet de disposar d’altres opcions o d’una xarxa suficient.

11é) Una vegada conclòs el sondeig, la zona de treball haurà de quedar en perfecte estat de neteja. S’hauran d’arreplegar tots els residus que s’hagen generat durant les tasques de perforació i gestionar-los d’acord amb la seua condició. El material extret de la perforació (codi LER 01 05 04) haurà de ser reutilitzat d’acord amb el Decret 200/2004, d’1 d’octubre, del Consell de la Generalitat, pel qual es regula la utilització de residus inerts adequats en obres de restauració, condicionament i rebliment, o amb finalitats de construcció. Pel que fa al material extret durant la construcció de la bassa (codi LER 17 05 04), seran aplicables tant el Decret 200/2004 com l’Orde APM/1007/2017, de 10 d’octubre, sobre normes generals de valorització de materials naturals excavats per a la seua utilització en operacions de rebliment i obres diferents d’aquelles en què es van generar.

12é) En el cas que, per diferents motius, es renunciara a l’ús del sondeig (falta de cabal, mala qualitat de l’aigua, solsides en el pou, etc.), s’haurà de procedir a la seua clausura i segellament, així com a la restauració del terreny a la seua situació original, ja que els pous abandonats o en desús constituïxen vies potencials puntuals de contaminació d’aqüífers i de riscos físics per a les persones.

*Segon*

De conformitat amb el que preveu l’article 47 de la Llei 21/2013, de 9 de desembre:

A. L’informe d’impacte ambiental es publicarà en el *Diari Oficial de la Generalitat Valenciana*, sense perjuí de la seua publicació en la seu electrònica de l’òrgan ambiental.

B. L’informe d’impacte ambiental perdrà la seua vigència i cessarà en la producció dels efectes que li són propis si, una vegada publicat en el *Diari Oficial de la Generalitat Valenciana*, no s’haguera procedit a l’autorització del projecte en el termini màxim de quatre anys des de la seua publicació, llevat que s’acorde la pròrroga de la vigència de l’informe d’impacte ambiental.

C. L’informe d’impacte ambiental no serà objecte de cap recurs, sense perjuí dels que, si és el cas, siguen procedents en via administrativa o judicial contra l’acte, si és el cas, d’autorització del projecte.

*Tercer*

L’òrgan substantiu publicarà en el butlletí oficial corresponent la decisió d’autoritzar o denegar el projecte, en els termes previstos en l’article 48 de la Llei 21/2013, de 9 de desembre.»

  

València, 11 de juny de 2024

Miguel Angel Ivorra Devesa

Director general d'Urbanisme, Paisatge i Avaluació Ambiental